**Tenk om eg var ein tanke – tips til vidare arbeid**

Her finn du som har hatt besøk av førestillinga «Tenk om eg var ein tanke» tips og oppgåver til å arbeida vidare med dikt og dikting etter besøket. Oppgåvene er laga med tanke på at det skal finnast oppgåver her for dei ulike klassetrinna. Vel ut dei du trur vil fungera for din klasse, og tilpass dei slik du vil. Nokre av oppgåvene er knytt opp til diktsamlinga som er utgangspunkt for førestillinga, *Når morgonfrosken syng,* av Per Olav Kaldestad*.* Dei andre oppgåvene baserer seg på skriveoppgåver som Hauge-senteret har utvikla i samarbeid med norske diktarar som har lang erfaring med å halda skrivekurs.

Me håpar førestillinga har vore inspirerande!

|  |  |
| --- | --- |
| Beste helsing  Guro Ljone formidlar Olav H. Hauge-senteret [guro@haugesenteret.no](mailto:guro@haugesenteret.no) | http://www.samlaget.no/nn-no/barn%20og%20unge/6-9-aar/5-9-aar/naar-morgonfrosken-syng/~/media/Samlaget/Litteratur/Gamle%20boker/Barn%20og%20unge/5-9-aar/Naar-morgonfrosken-syng.ashx |



Olav H. Hauge-senteret er eit dokumentasjons- og formidlingssenter for Olav H. Hauge sitt liv og verk, og lyrikk i mange former. «Tenk om eg var ein tanke» er ein av tre produksjonar me har laga for Den kulturelle skulesekken. Hauge-senteret arbeider med formidling av lyrikk i mange former på tvers av språkgrenser, og ynskjer å auka bevisstgjeringa om lyrikk, språk og identitet, særleg hjå unge.

Olav H. Hauge-senteret • Tlf. 56 52 70 70 • www.[haugesenteret.no](http://www.aasentunet.no)

**Kanskje-dikt**

Eitt av dikta i boka *Når morgonfrosken syng* er «Kanskje-vise»:

**Kanskje-vise**

Kanskje skal eg bli sjåfør  
 og fresa rundt med godt humør.

Kanskje skal eg bli frisør  
 og klippa folk i nord og sør.

Kanskje skal eg bli dressør  
 og få ein pitbull mjuk som smør.

Kanskje skal eg bli massør  
 og kna meg fram til kongens dør.

Og kanskje blir eg direktør  
 med heile kroppen full av klør.

Per Olav Kaldestad, 2004.

Kva har du lyst å bli når du blir stor? Skriv ditt eige kanskje-dikt. Det kan gå på rim, men må ikkje.

**Skriv eit dikt om vinden**

Diktet «Regn» har mange rare ord som diktaren har kome på sjølv, men som passar til å skildra lyden av regn. Lag eit dikt om vinden der du kan dikta opp ord som passar til å skildra lyden av vind.

**Regn**

Det dryp og  
 drippar,   
 tappar,  
 tippar,  
 driplar og droplar,  
 rislar,  
 trislar,  
 tiplar og toplar,  
 piplar og poplar,  
 slufsar og lufsar,  
 glufsar og grufsar  
 og hufsar og tufsar,  
 gutar med hattar  
 kjem feiande ned,  
 jenter som skrattar  
 kjem heiande med  
 i søkkvåte flokkar,  
 det glyfsar og slyfsar,  
 hyfsar og snyfsar,  
 klissblaute kattar,  
 hundar som smattar,  
 flagrande klattar  
 klaskar og vaskar  
 laskar og svaskar,  
 slaskar og dvaskar,  
 duskar og ruskar,   
 det blanke,  
 det stripande,  
 ranke og   
 sipande,  
 glinsande,   
 hyttande,  
 svinsande  
 spyttande,   
 pyttande  
 vatnet frå sola   
 sin gode gamle fabrikk.

Per Olav Kaldestad, 2004.

**Dikt om sinne**

Personen i diktet «Eg er liten» høyrest litt sint ut. Dei fem sansane me har kan brukast til å uttrykka ei kjensle eller ein tanke, til dømes sinne. Korleis ser sinne ut? Korleis luktar sinne? Korleis smakar det? Korleis høyres det ut? Korleis er det å ta på? Er det hardt eller mjukt, varmt eller kaldt? Er det stort eller lite? Skriv eit dikt om sinne.

**Eg er liten**

Eg er liten.  
 Alt er stort.  
 Eg har hamra,  
 eg har klort.

velta stolar,  
 slamra port,  
 stupt i skiten,  
 kasta lort,

kleist til vegger,  
 sparka legger,  
 trampa her,  
 trampa der.

Eg er liten,  
 alt er stort,  
 eg vil veksa   
 høgt og fort!

Per Olav Kaldestad, 2004.

**Forfattartips!**

Me har fått kjende diktarar til å dela sine skrivetips med oss. Her har dei laga nokre oppgåver som kan gjera det enklare å koma i gang med å skriva eit dikt.

|  |  |
| --- | --- |
| O:\06 Aktivitetar\610 Utstillingar\611 Basisutstilling\611 Basisutstilling Hauge-senteret\611 Manuskript\611 Forfattarhjelp - skrivetips\Ferdig redigerte og språkvaska tekstar\Helge Torvund 2 foto_Morten Brun.jpg | **Lytt**  Konsentrer deg om lydane du høyrer der du er no. Lukk augo og høyr kva slags lydar du kan skilja ut. Kan det vera lydar i eit stille rom? Høyrer du været utanfor? Skriv ned dei lydane du høyrer.  Plukk ut nokre av desse lydane og skriv eit dikt eller ein tekst om lydane. Bruk ord som har mykje og lite lyd i seg.  Helsing  Helge Torvund |

|  |  |
| --- | --- |
| O:\06 Aktivitetar\610 Utstillingar\611 Basisutstilling\611 Basisutstilling Hauge-senteret\611 Manuskript\611 Forfattarhjelp - skrivetips\GroDahle_foto_Scanpix_Cappelen Damm.jpg | **Gåta**  Eit dikt kan vera mange ting, det kan også vera eit spørsmål eller ei gåta, slik som i «Tenk om eg var ein tanke». Spørsmål set i gang tankar. Så tenk ut mange rare spørsmål som du ikkje har svar på og som det kanskje ikkje finst svar på. Til dømes: Kven er den minste av dei aller minste? La gåte-spørsmålet vera tittelen, og la svaret vera diktet. Tenk ut eit spørsmål om regnet og prøv å svara på det.  Helsing Gro Dale |
| O:\06 Aktivitetar\610 Utstillingar\611 Basisutstilling\611 Basisutstilling Hauge-senteret\611 Manuskript\611 Forfattarhjelp - skrivetips\Noedtvedt, Erlend O. foto Kieran Kolle.jpg | **Bokstavdikt**  Når fleire ord etter ein annan byrjar på same bokstav får me bokstavrim. Finn eit ord du likar og skriv eit dikt der så mange ord som mogleg byrjar på same bokstav som ordet ditt.  Helsing  Erlend O. Nødtvedt |
| Q:\06 Aktivitetar\610 Utstillingar\611 Basisutstilling\611 Basisutstilling Hauge-senteret\611 Manuskript\611 Forfattarhjelp - skrivetips\Mona Vetrhus.jpg | **Dyrisk**  Tenk på eit barndomsminne du har og skildra menneska der som ulike dyr. Kva for dyr liknar menneska på? Til dømes eit middagsselskap med ei kråke, ein bjørn og eit ekorn. Og kva ser dyra på? Korleis et dei? Er dei redde, eller kanskje mette? Kva for lydar lagar dei?  Helsing Mona Vetrhus |